Klorokuin

**Klorokuin** utawa **Chloroquine** ya iku sawijining obat kanggo terapi lan kemoprofilaksis lelara malaria lan bisa uga kanggo nyegah lara malaria kanggo wong sing arep lelungan menyang tlatah éndhemik malaria. Klorokuin kalebu ing golongan obat antimalaria pepanthan *4-aminoquinoline* makarya kanthi nyegah tuwuhing parasit plasmodium ing sèl getih abang. Racaké obat iki maujud tablèt. Obat iki duwé jeneng dagang *Chloroquine*, *Chloroquine Phosphate, Erlaquin, Malarex, Resochin,* lan *Riboquin*.

## Sajarah 
Nalika taun 1800-an, kinin sulfat wiwit diékstrak saka wit kina. Sansaya suwé, panganggonan kinin ditinggalaké amarga duwé toksisitas kang dhuwur lan parasit malaria ngewangun resistensiné. Taun 1934, Bayer saka Jerman nggolèki alternatif anyar kanggo malaria sing dijenengaké klorokui. Senyawa klorokuin fosfat iki luwih polar lan luwih ora toksik. Klorokuin wis digunakaké awit perang donya kapindho. Miturut panaliten *Centers for Disease Control* (CDC) Amérikah Sarékat ing taun 2005, obat iki èfèktif nglawan sèl primata sing wis kena infeksi SARS utawa virus *corona* generasi kapisan sing ndayani manungsa. Ananging panalitèn kasebut amung tés *in vitro* ya iku pangujian ing sèl makhluk urip lan dudu makhluk urip.
## Piguna 
Klorokuin bisa kanggo nambani jinis malaria entheng kaya déné:

* Malaria vivaks disebabaké *Plasmodium* *vivax*
* Malaria ovalea disebabaké *Plasmodium* *ovale*
* Malaria malariae disebabaké *Plasmodium malariae*

Panganggonan klorokuin iki racaké dibarengaké karo *primakuin*. Klorokuin ancasé kanggo maténi parasit stadium asèksual lan sèksual. Déné primakuin ancasé kanggo maténi hipnozoit ing sèl ati uga bisa maténi parasit asèksual ing eritrosit. Klorokuin ora bisa kanggo nambani Malaria falsiparum (malaria ganas utawa abot) sing disebabaké *Plasmodium falciparum* amarga wis resisten (kebal) marang obat iki.

Sakliyané kanggo nambani malaria, klorokuin uga digunakaké kanggo ngobati *rheumatoid arthritis, amebiasis* lan penyakit autoimun kaya ta lupus. Klorokuin duwé khasiyat mawa antivirus ing pirang-pirang virus kaya ta *flavivirus*, *retrovirus*, lan *coronavirus*. Klorokuin dipitayani bisa ngalangi tuwuhing virus ing jero awak. Ing panalitèn taun 2017, klorokuin èfèktif kanggo nyegah kadadéan replikasi HIV lan penyakit SARS.

## Dhosis 
Dhosis ngonsumsi klorokuin miturut lelara lan umur ya iku:

#### Malaria 
* Dhiwasa: dina kapisan 600&nbsp;mg, sakwisé 6-8 jam banjur diudhunaké dadi 300&nbsp;mg. Dina kaping 2 lan 3 ya iku 300&nbsp;mg sedina pisan.
* Bocah: dina kapisan 10&nbsp;mg/kg bobot awak, sakwisé 6 jam banjur diudhunaké dadi 5&nbsp;mg/ kg bobot awak. Dina kaping 2 lan 3 ya iku 5&nbsp;mg/kg bobot awak sedina pisan.

#### Nyegah malaria 
* Dhiwasa: 300&nbsp;mg seminggu pisan. Klorokuin diombé sadurungé lelungan ing tlatah wabah malaria lan diterusaké 4 minggu sakwisé bali saka tlatah kasebut.
* Bocah: 5&nbsp;mg/kg bobot awak. Klorokuin diombé sadurungé lelungan ing tlatah wabah malaria lan diterusaké 4 minggu sakwisé bali saka tlatah kasebut.

#### Amébiasis 
* Dhiwasa: dina kapisan lan kapindho 600&nbsp;mg. Dina sakbanjuré 300&nbsp;mg lan dibarengi karo *emetine* utawa *dehydroemetine* suwéné 2–3 minggu
* Bocah: dina kapisan 6&nbsp;mg/kg bobot awak, dhosis paling akèh 300&nbsp;mg sedina.

#### Rheumatoid arthritis 
* Dhiwasa : 150&nbsp;mg sedina, dhosis paling akèh sedina 2,5&nbsp;mg/kg bobot awak. Mandhegaké ngonsumsi menawa wis 6 sasi ora mari.
* Bocah : Dhosis sedina bisa nganti 3&nbsp;mg/kg bobot awak. Mandhegaké ngonsumsi menawa wis 6 sasi ora mari.

#### Lupus 
* Dhiwasa : 150&nbsp;mg sedina, dhosis paling akèh sedina 2,5&nbsp;mg/kg bobot awak. Dhokter bisa nyuda dhosis la njumbuhaké kahanan lan respon saka awak panandhang.

## Èfèk samping 
jmpl|Resochin minangka sawijining jeneng dagang klorokuin
Èfèk samping kang umum ditemoni dening pawongan sing ngonsumsi klorokuin ya iku:

* Mangsur
* Mukok-mukok
* Kram weteng
* Otot krasa lemes
* Rambut mbrodhol lan malihing werna rambut

Déné èfèk samping sing mbebayani lan kudu mandhegaké anggoné ngombé klorokuin ya kuwi:

* Bengkak ing rai, lambé, ilat, lan gurung.
* Angèl ambegan
* Gatel-gatel
* Kejang
* Ganggunan ndeleng obyek utawa burem
* Kuping ndengung lan suda rungu
* Lemah otot akut
* Ilang napsu mangan
* Uyuh werna buthek
* Fèsès werna pucet
* *Jaundice* (kulit lan mata nguning)

Menawa nemoni èfèk samping kaya mangkono, panandhang kudu gagé-gagé nemoni dhokter.

## Kontrovérsi 
Klorokuin dipitayani minangka tamba lelara Covid-19. Panalitèn wiwitan babagan klorokuin dilakokaké dening Wuhan Institute of Virology saka Chinese Academy of Sciences. Adhedhasar panalitèn iku, klorokuin bisa nyuda ngrembakaning virus *corona* anyar kanggo tuwuh lan nginfeksi sèl nalika diuji menyang kethèk. Para wasis panalitèn ing Brazil mandhegaké uji klorokuin iki amarga pirang-pirang panandhang Covid-19 sing ngonsumsi obat iki kanthi dosis dhuwur, ditemokaké kabédanan ritme jantung sing mbebayani. Ana rong panandhang kang denyut jantungé abnormal sing dimangerténi minangka *ventricular tachychardia* banjur tilar donya.

## Kapustakan